
„De ezek az Orpheusok nem egy nyelven énekelnek…” Radnóti Miklós fordításainak és verseinek kapcsolódási pontjai

Egy költőnél az egyik elsődleges világirodalommal való kapcsolódási pont a műfordítások lehetnek, hiszen azáltal, hogy lefordítja, rengeteg időt tölt egy adott művel, annak világával, motívumaival és ezek a hatások akarva-akaratlanul megjelenhetnek később a saját költészetében is. Radnóti pedig mint elismert és tehetséges műfordító él még ma is a köztudatban, aki kifejezetten fontosnak tartotta ezt az ágazatot, így a saját verseire is hathattak a fordításai, illetve a fordításaira is hathatott a saját költészete, motívumrendszere.
Dolgozatomban először kitérek magára a műfordításra mint terminológiára és mint irodalomtörténeti fogalomra. Mióta van jelen, hogyan alakult az évszázadok során, hogyan hoztak újítást ebben a nyugatosok, miként látják a mai irodalomtörténészek ezt a műfajt, mi benne a nehéz manapság.
Ezt követően bemutatnám Radnóti fordítói munkásságát, hogy hogyan dolgozott, mi volt számára fontos benne, kiktől fordított a legtöbbet, és hogy szakirodalom, illetve a kortársak, miként látják a műfordító Radnótit. Tárgyalnám természetesen az Orpheus nyomában c. műfordítás-kötetét, a megjelenésének körülményeit, és a szakirodalom által sokat emlegetett Utószavát, amelyben Radnóti maga vall a fordításról és a saját műfordítói tevékenységéről.
Beszélnék Radnóti legismertebb fordításairól és annak hatásairól a költészetére: Apollinaire, La Fontaine, Vergilius. Milyen stílus, motívum-és szimbólumrendszer jelent meg a verseiben ezek hatására, illetve, milyen saját stílust kölcsönzött ezeknek a költeményeknek.
A fő témám pedig a kevésbé tárgyalt fordításainak az elemzése volna, illetve azok összehasonlító elemzése saját műveivel. Itt is főként a motívumokra összpontosítanék, de a hangulat és a téma is nagyon fontos jellemzője ezeknek a műveknek.
Ezek között szerepelne:
• Erwin Neusteadter: Búcsúzás c. verse, amit Radnóti Istenhegyi kertjével vetnék össze
• Jean Cocteau: Az álom elkerül c. költeménye és Radnóti Tarkómon jobbkezeddel, Levél a hitveshez. 



